યુ.એસ. અને કૅનેડાની આંતરરાષ્ટ્રીય સરહદ પર આવેલાં સરોવરો પૈકીનું એક. ભૌગોલિક સ્થાન : 42-15 ઉત્તર અક્ષાંશ અને 81-00 પૂર્વ રેખાંશ. અહીંનાં પાંચ સરોવરો પૈકી તે દક્ષિણ તરફ આવેલું છે. યુ.એસ.નાં. ન્યૂયોર્ક, પેન્સિલવેનિયા, ઓહાયો, મિશિગન રાજ્યોની તથા કૅનેડાના ઑન્ટેરિયોની સરહદો આ સરોવરકાંઠાને સ્પર્શે છે. તે સમુદ્રસપાટીથી 176 મીટરની ઊંચાઈએ આવેલું છે. તેની લંબાઈ 396 કિ.મી. અને પહોળાઈ સ્થાનભેદે 61 થી 92 કિ.મી. જેટલી છે. તે ઈશાન-નૈઋત્ય દિશામાં લંબાયેલું છે. તેનું ક્ષેત્રફળ 25,667 ચો. કિ.મી. જેટલું છે. પાંચ સરોવરો પૈકી વિશાળતામાં તે ચોથા ક્રમે આવે છે. આ સરોવર અહીંના અન્ય સરોવરોની સરખામણીએ છીછરું છે. તેનું મહત્તમ ઊંડાઈનું બિંદુ 64 મીટરે રહેલું છે. તે છીછરું હોવાથી જ્યારે વાવાઝોડાં ફૂંકાય છે ત્યારે પવનના વેગથી ઊછળતાં મોજાંને કારણે તેનાં પાણી ઝડપથી વલોવાય છે.